b'\n_START_ARTICLE_\nLord Peter Wimsey\n_START_SECTION_\nRomanene\n_START_PARAGRAPH_\nDorothy L. Sayers kriminalromaner tilh\xc3\xb8rde den s\xc3\xa5kalte \xc2\xabl\xc3\xa6rde\xc2\xbb tradisjonen i britisk krim. De er sprengfulle av kulturhistoriske og litter\xc3\xa6re allusjoner. Samtidig er de ogs\xc3\xa5 lekne utforskninger av krimgenren. I de tidlige historiene forekommer spredte innslag av rent overfladisk spenning og \xc3\xa5penbare hint til samtidens popul\xc3\xa6rkultur; senere blir genrereferansene mer subtile. Hver ny roman angrep krimformatet p\xc3\xa5 en ny m\xc3\xa5te, og samlet kan fortellingene st\xc3\xa5 som en katalog over ulike \xc2\xabklassiske\xc2\xbb plot-varianter. Sayers var en skarp psykolog, som kunne skape troverdige personer, ogs\xc3\xa5 av biroller med begrenset funksjon i fortellingen \xe2\x80\x93 uten \xc3\xa5 gi opp det \xc2\xabkarakter\xc2\xbb-preget som kjennetegner genrelitteraturen. Milj\xc3\xb8skildring f\xc3\xa5r ofte stor plass. B\xc3\xa5de persontegning og milj\xc3\xb8skildring inng\xc3\xa5r imidlertid alltid i helheten; de mest maleriske skildringer kan inneholde hint til l\xc3\xb8sningen av g\xc3\xa5ten. Et eksempel kan v\xc3\xa6re hvordan lord Peters eller hans mors tilsynelatende fjollete skravling i enkelte tidlige romaner b\xc3\xa5de inneholder kimen til viktig innsikt, og i p\xc3\xa5fallende grad ligner den stream of conciousness som Joyce hadde introdusert i \xc2\xabh\xc3\xb8ylitteraturen\xc2\xbb kort tid f\xc3\xb8r. B\xc3\xa5de krimgenren spesielt og litteraturen generelt kommenteres implisitt gjennom fortellingen.\n_START_SECTION_\nHovedpersonen\n_START_PARAGRAPH_\nLord Peter Wimsey har l\xc3\xa5nt mange trekk fra den typiske amat\xc3\xb8r/privatdetektiv. Imidlertid er han, tross sin aristokratiske bakgrunn, ingen genial individualist. Han l\xc3\xb8ser typisk sine saker i tett samarbeid med dyktige politifolk og andre medarbeidere._NEWLINE_Mens han i de f\xc3\xb8rste fortellingene er en nevrotisk og ytre sett litt fjollete fyr, utvikler lord Peter seg etterhvert til \xc3\xa5 bli en moden og klok (men ikke desto mindre barnlig leken) mann. Oxford-akademikeren og poeten Roy Ridley skal v\xc3\xa6re modell for lord Peter hva utseende og enkelte s\xc3\xa6rdrag ang\xc3\xa5r. Men den unge Peter har ogs\xc3\xa5 mange likheter med P.G. Wodehouses Bertie Wooster \xe2\x80\x93 noe som blir spesielt tydelig i forholdet til tjeneren Bunter.'